Venstres formand, Jakob Ellemann-Jensen, går nu direkte imod næstformand Inger Støjbergs linje i udlændingedebatten.

»Det er et helt åbenlyst forsøg på at sætte Inger Støjberg på plads og markere, at det nu er Jakob Ellemann-Jensen, der er formand. Og at det sololøb, som Inger Støjberg har været ude med, ikke er Venstres linje,« siger politisk kommentator Lars Trier Mogensen.

Fra talerstolen i Herning Kongresscenter slog Jakob Ellemann-Jensen fast, at der er plads til alle religiøse mindretal.

»Det giver anledning til en dyb bekymring, at der er nogle i Danmark, der tilsyneladende mener, at man skal udvise mennesker alene på grund af deres tro,« sagde Jakob Ellemann-Jensen i sin tale lørdag formiddag.

Dermed reagerede han direkte på den undersøgelse, som Inger Støjberg omtalte i sit debatindlæg i B.T.

Jakob Ellemann-Jensen og Inger Støjberg har forskellige budskaber i udlændingedebatten. Vis mere Jakob Ellemann-Jensen og Inger Støjberg har forskellige budskaber i udlændingedebatten.

Her udtrykte hun forståelse for, at 28 procent af de adspurgte danskere enten er helt eller delvist enige i, at muslimer skal sendes ud af Danmark.

Inger Støjberg var træt af at høre om ‘islam mig her, islam mig der’, og generelt var budskabet klart: Hun kunne godt forstå, hvorfor så mange danskere har fået nok.

Men det er ganske kendt, at alle ikke i Venstre er enige i det, og de personer er begyndt at ryste i bukserne, efter Inger Støjberg fik posten som næstformand i partiet.

Den frygt blev til et debatindlæg i Jyllands-Posten i torsdags, hvor fem folketingsmedlemmer fra Venstre gik kontra mod Inger Støjberg:

Denne gang var budskabte også klart: Partiet skal være mere åbent i udlændingedebatten.

Og lørdag valgte Jakob Ellemann-Jensen så ifølge kommentator Lars Trier Mogensen endegyldigt at sætte Inger Støjberg på plads.

At formanden og næstformanden har så forskellige holdninger til et af de største politiske emner, udlændingedebatten, skyldes ifølge Lars Trier Mogensen, at konstruktionen med Ellemann-Jensen og Støjberg er et 'fornuftsægteskab'.

»De skal forsøge at bygge bro over meget store ideologiske spændinger, der er internt i Venstre. Støjbergs klumme i B.T. viser, at det er lyslevende. Her forsøger formand Ellemann-Jensen at slå bondeoprøret ned,« siger Lars Trier Mogensen og tilføjer:

»Det er en skarp irettesættelse af Inger Støjberg.«

Også den tidligere næstformand Kristian Jensen gav under sin tale en stikpille til Støjberg.

»Jeg kunne nævne noget om udlændinge, men jeg vil bare sige: Jeg er helt enig med formandens tale, og den synes jeg bare, at alle skulle holde sig til,« sagde han.

B.T. forsøgte flere gange i løbet af formiddagen at få fat i Inger Støjberg i Herning Kongrescenter, men hver eneste gang var meldingen, at hun ikke havde tid.

Det lykkedes dog at fange en række af de medlemmer, der var afsendere på debatindlægget i Jyllands-Posten, som gik hårdt til Inger Støjberg.

Her blev den interne splittelse talt ned.

»Der er ingen splittelse. Vores debatindlæg handlede bare om vores egen holdning,« sagde Anni Matthiesen eksempelvis og nægtede altså, at debatindlægget var skrevet som et svar til Inger Støjbergs debatindlæg.

Først sent på eftermiddagen ved 16-tiden valgte Inger Støjberg endelig at svare på pressens spørgsmål om udlændingedebatten, der uden tvivl fyldte mest på landsmødet.

»Vi skal turde at diskutere alting. Og det betyder også, at vi skal turde at diskutere, når der kommer sådan en undersøgelse. Jeg mener ikke, at man skal smides ud af landet, hvis man er muslim, men jeg kan godt forstå, hvis der er nogle, som er bekymrede over den udvikling, vi ser. Og det er jeg – som jeg sagde i min tale – også selv,« sagde Støjberg.